בדיון שנערך היום במשפטו של עידן מיכאלוב, שהורשע בהפצת תיעוד מיני של 130 ישראליות בהן עשרות קטינות, דרשה הפרקליטות עונש של חמש וחצי שנות מאסר. לידי המקום הגיעו תצהירים שמסרו נפגעות על הקשיים הנפשיים שהן חוות מאז שהתמונות שלהן החלו להיסחר ברשת
“אני מצטער על מעשי, עשיתי טעות נוראית, אני מבקש מהקורבנות שפה סליחה", אמר היום (חמישי) עידן מיכאילוב בתום דיון טיעונים לעונש בעניינו. ההתנצלות הזאת הגיעה לאחר ששופטת השלום באר שבע, ענת חולתא, שאלה אם יש לו מה להוסיף לטיעונים של עורך דינו. מיכאילוב, שחבש כיפה שחורה גדולה בדיון הנוכחי (בניגוד לדיוני הארכת מעצרו לפני שנה כמעט), הזדקף והישיר לראשונה מבט לשתי נשים ולנערה בת 15 שנפגעו ממעשיו וישבו באולם בית המשפט.
מיכאילוב בן ה-22 מאופקים הורשע בעבירות של הטרדה מינית והתנכלות וגם פגיעה בפרטיות של כ-130 נשים ונערות ישראליות. לפי כתב האישום, במשך כשנה הוא ניהל קבוצות טלגרם שבהן הופץ תיעוד מיני שהגיע לידיו לכ-2,900 משתמשים.
עבור הצטרפות לחלק מהקבוצות דרש מיכאילוב תשלום. בסך הכל הועברו לידיו 5,000 שקלים באמצעות אפליקציית ביט. המשטרה לא התחקתה אחר תשלומים שהועברו אליו בפלטפורמות אחרות דוגמת פיי-פאל, ביטקויין ואתריום.
בתחילת מאי הודה מיכאילוב בעבירות שיוחסו לו במסגרת הסדר טיעון. כתב האישום המתוקן שהוגש בעניינו כלל 128 נפגעות עבירה בסך הכל, 30 מהן קטינות, 11 בנות פחות מ-16. הסכם הטיעון שנחתם בין מיכאילוב למדינה הוביל לצמצום במספר הצעירות שהופיעו בכתב האישום. לא נכללו בו 37 נפגעות עבירה, מהן 6 קטינות.
בדיון שנערך היום, ביקש עו"ד איתי גוהר מפרקליטות הסייבר שעונשו של מיכאילוב יעמוד על חמש וחצי שנות מאסר. סנגורו, עו"ד אמיר נבון, טען כי יש להשית על מיכאילוב עונש מאסר שלא יעלה על 20 חודשים. "יש הבדל בין מי שמתעד קטינה ומפיץ לחברים שלו, למי שמקבל תמונה של קטינה שלוש או ארבע שנים אחרי. קשה מאוד לדעת מי מהמצולמות קטינה ומי לא", טען עו"ד נבון. שני ספסלים מאחורי גבו פרצה בבכי נערה בת 15 שישבה באולם, שתמונות שלה מגיל 13 נסחרו בקבוצותיו של מיכאילוב.
"החלק הארי של המתלוננות, תמונותיהן נמצאות ברשת מלפני שהוא (מיכאילוב; מ.א) הפיץ. הפגיעות שהן מתארות קודמות להפצה שנעשתה על ידיו ונמשכות תוך כדי ההפצה", הוסיף מיד עו"ד נבון.
לקראת הדיון, התבקשו נפגעות העבירה בתיק להעביר תצהירים שמתארים את הפגיעה שנגרמה להן בעקבות הפצת התיעוד המיני שלהן בקבוצותיו של מיכאילוב.
אלה (שם בדוי, השם האמיתי שמור במערכת) הסכימה שנפרסם את התצהיר שהעבירה לעיונה של השופטת. לפני ארבע שנים, כשהיתה בת 14, עברה אלה סחיטה מינית על ידי נער מבוגר ממנה בשלוש שנים, במסגרתה נדרשה לשלוח לו תמונות עירום וסרטונים מיניים שלה.
התיעוד המיני של אלה, שהוא למעשה גם תיעוד סחיטתה, מופץ בטלגרם בשנתיים האחרונות, ופורסם גם על ידי מיכאילוב בקבוצות שניהל. הנער שפגע בה מעולם לא עמד לדין.
הנה נוסח התצהיר המלא שלה:
"דיכאון והתקפי חרדה קשים, סיוטים בלילה, נסיונות להתאבד, פחד מלדבר עם בנים וקושי לסמוך על אנשים. אנשים שולחים לי הודעות מטרידות ופוגעות ברשתות החברתיות. הסרטונים והתמונות הגיעו לילדים בבית הספר שאני לומדת בו ומאז אני מתביישת לבוא לבית הספר. אני מתביישת ללכת ברחוב מהפחד שיזהו אותי ויטרידו אותי במציאות, ולא רק ברשתות החברתיות.
"אני לוקחת כדורים נגד דיכאון והולכת לפסיכיאטרית קבוע ולטיפול עם פסיכולוגית פעם בשבוע. אני מתביישת בגוף שלי ומנסה כל פעם להסתיר אותו (בגדים ארוכים בקיץ). אני בתקופת בגרויות וקשה לי להתרכז וקשה לי ללמוד, כי אני כל הזמן בחרדות שהתמונות והסרטונים יגיעו לעוד אנשים שמכירים אותי או שאני מכירה, וזה מפחיד אותי".
גם יוליה זברסקי, בת 36 מנתניה, היא נפגעת עבירה בתיק של עידן מיכאילוב. סרטונים מיניים מפוברקים שלה זוכים לתפוצה רחבה בטלגרם כבר למעלה משנה. המשטרה חושדת כי מי שאחראי ליצירת הסרטונים הוא בן זוגה לשעבר, שאף ריצה אונס מאסר בעבר בגין הפצת תמונות עירום וסרטונים מיניים, אמיתיים ומפוברקים שלה, של אחותה הקטנה ושתי אקסיות נוספות שלו. הסרטונים המפוברקים של יוליה, שנוצרו בטכנולוגיית הדיפ-פייק הופצו גם בקבוצות שניהל מיכאילוב.

הנה קטע מהתצהיר שהעבירה יוליה לעיונה של השופטת:
"לא יכולתי להתמודד עם כמות ההטרדות, כל פניה הייתה מפילה אותי, לא תפקדתי, לא אכלתי, לא יכולתי להיות שם בעבור הבנות שלי כמו שצריך, הקרקע נשמטה לי מתחת לרגליי. הרגשתי שאני עוברת אונס נפשי בלתי פוסק יום יום. גברים היו מרשים לעצמם לחייג אליי בפייס טיים, לשלוח הודעות מטרידות, בקשות חברות. אי אפשר להעביר במילים את ההתמודדות הקשה.
"לא מזמן העזתי לפתוח חשבון פייסבוק ואינסטגרם חדשים. יש לי פחד אמיתי מרשתות חברתיות. לא יודעת איך להתנהל בעסק שלי, כשיש לי פחד שידעו שאני הבעלים. רק רוצה שזה ייפסק לתמיד. לא מגיע לי לחיות ככה".
בדיון היום נכחה חיילת, שעם מעצרו של מיכאילוב גילתה לראשונה כי תמונות עירום שלה בהיותה קטינה מתפרסמות ונסחרות בטלגרם. כך היא כתבה לשופטת חולתא: "כשהתקשרו אלי ובישרו לי את מה שקרה, בדיוק חזרנו הביתה מאירוע משפחתי נורא גדול. ברגע ששמעתי, הרגשתי כאילו חרב עלי עולמי. הרגשתי דקירה חדה כל כך בחזה. נעלתי את עצמי בחדר שלי, עצמתי עיניים ולא נתתי לעצמי לפתוח את העיניים מתוך בושה. פחדתי שהמשפחה שלי תדע מה קרה ופחדתי לספר לבן הזוג שלי, כי פחדתי שהם יגעלו ממני.
"ברגע ששמעתי, הרגשתי כאילו חרב עלי עולמי. הרגשתי דקירה חדה כל כך בחזה. נעלתי את עצמי בחדר שלי, עצמתי עיניים ולא נתתי לעצמי לפתוח את העיניים מתוך בושה"
"לא הייתי מסוגלת להסתכל על עצמי במראה, לא הייתי מסוגלת אפילו להתקלח. התביישתי לראות את הגוף של עצמי. כשהזמינו אותי לתת עדות והראו לי את מה שהופץ, נתקפתי בחילה נוראית, הלקאה עצמית ובושה שאני לא מאחלת לשונאים שלי. הרגשתי זולה.
"המצב הנפשי שלי היה ברצפה, לקח לי כל כך הרבה זמן לקום ממה שקרה. התביישתי בעצמי, לא הייתי מסוגלת להסתכל להורים שלי בעיניים, עד היום אני נזכרת בזה ועדיין נגעלת מעצמי".
מיכאילוב נעצר על ידי ימ"ר תל אביב ב-11 באוקטובר 2021, לאחר שהמקום הכי חם גילה והתריע בפני המשטרה על האופן שבו הוא מציע למשתמשי טלגרם להצטרף לקבוצות שניהל תמורת תשלום.
בחקירותיו במשטרה הודה מיכאילוב בפתיחת ערוצי הטלגרם, אחד מהם חינמי ושלושה בתשלום, ובהפצת התכנים המיניים של הנשים לצד פרטיהן האישיים. "לא צילמתי, רק הפצתי", אמר בחקירתו הראשונה במשטרה וטען בפני חוקריו כי סבר שהנשים עצמן העבירו אליו את התיעוד המיני שסחר בו, על מנת להתפרסם. בהארכת מעצרו הראשונה ביקש מיכאילוב מהשופטת לאסור את שמו בפרסום.
בהסתמך על כרטיסי הסים שנמצאו ברשותו, חלקם אמריקאיים, ניתן לתארך את פעילותו בטלגרם לינואר 2021, אז פתח ערוץ טלגרם חינמי בשם "תוצרת כחול לבן", שבו פורסמו תכנים מיניים של נשים ישראליות בצירוף פרטיהן האישיים.
בפברואר 2021 פתח שני ערוצים בתשלום שבהם הבטיח כי יפורסם תוכן בלעדי שלא יגיע אל קבוצות הטלגרם הפתוחות, כשעלות ההצטרפות לערוץ היתה 60 שקלים. בסוף יוני יצר ערוץ טלגרם נוסף בשם "כחול לבן בתשלום 3", בעלות של 60 שקלים לחודש. גם שם הבטיח כי ימשיך לפרסם ולהעלות תכנים מיניים שהושגו על ידו ושטרם הופצו באופן נרחב.
גזר דינו של מיכאילוב יינתן במהלך ספטמבר.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







